ผถห. QTC ไฟเขียวเข้าลงทุน “L SOLAR 1” มูลค่า 538 ลบ. จ่อบุ๊ครายได้ Q3 ทันที!
ผู้ถือหุ้น QTC ไฟเขียวเข้าลงทุนโครงการโรงไฟฟ้าพลังงานแสงอาทิตย์ L Solar 1 มูลค่า 538 ลบ. พร้อมแผนขายหุ้น PP แก่ LOXLEY และ Leonics จำนวน 20.91 ล้านหุ้น ในราคาหุ้นละ 12 บาท 
30 ส.ค. 2560

นายพูลพิพัฒน์ ตันธนสิน ประเจ้าหน้าที่บริหาร บริษัท คิวทีซี เอนเนอร์ยี่ จำกัด (มหาชน) หรือ QTC ผู้ผลิตและจำหน่ายหม้อแปลงไฟฟ้า เปิดเผยว่า ที่ประชุมวิสามัญผู้ถือหุ้นครั้งที่ 2/2560 มีมติให้บริษัท คิวทีซี โกลบอล เพาเวอร์ จำกัด หรือ QTCGP ซึ่งเป็นบริษัทย่อยเข้าซื้อหุ้นทั้งหมดของบริษัท แอล โซล่าร์ 1 จำกัด เพื่อลงทุนในโครงการโรงไฟฟ้าพลังงานแสงอาทิตย์ กำลังการผลิตไฟฟ้าตามสัญญา 8 เมกะวัตต์ ที่อำเภอกบินทร์บุรี จังหวัดปราจีนบุรี  คิดเป็นเงินลงทุนประมาณ 538.01 ล้านบาท
สำหรับการเข้าลงทุนในโครงการโรงไฟฟ้าพลังงานแสงอาทิตย์ L SOLAR ในครั้งนี้ บริษัทฯจะสามารถรับรู้รายได้ได้ทันที เพราะโครงการดังกล่าวได้ดำเนินการเชิงพาณิชย์เป็นที่เรียบร้อยแล้วในปี 2554 โดยมีกำไรสะสม 170.68 ล้านบาท และในปี 2557-2559 โครงการโรงไฟฟ้าพลังงานแสงอาทิตย์ L Solar 1 มีกำไรย้อนหลังที่ 76.23 ล้านบาท , 75.22 ล้านบาท และ 77.81 ล้านบาท
ทั้งนี้ โครงการโรงไฟฟ้าพลังงานแสงอาทิตย์ L Solar 1 มีสัญญาซื้อขายไฟฟ้ากับการไฟฟ้าส่วนภูมิภาค (กฟภ.) จำนวน 1 ขนาดกำลังการผลิตไฟฟ้าตามสัญญา 8 เมกะวัตต์ ตามโครงการรับซื้อไฟฟ้าจากผู้ผลิตไฟฟ้าเอกชน โดยสัญญาซื้อขายไฟฟ้าดังกล่าวเป็นสัญญาประเภท Non-Firm มีอายุสัญญา 5 ปี และต่ออายุได้ครั้งละ 5 ปี ซึ่งได้ส่วนเพิ่มราคารับซื้อไฟฟ้า (Adder) สำหรับผู้ผลิตไฟฟ้าจากพลังงานหมุนเวียนในอัตรา 8.0 บาทต่อกิโลวัตต์-ชั่วโมง เป็นระยะเวลา 10 ปี นับจากวันเริ่มดำเนินการเชิงพาณิชย์คือวันที่ 2 ธันวาคม 2554
นอกจากนี้ผู้ถือหุ้นอนุมัติให้บริษัทฯ ทำการเสนอขายหุ้นสามัญเพิ่มทุนจำนวน  20.91 ล้านหุ้น ในราคาหุ้นละ 12.00 บาท ต่อบุคคลในวงจำกัด (Private Placement หรือ PP) ให้กับผู้ถือหุ้นของบริษัท แอล โซล่าร์ 1 จำกัด จำนวน 2 ราย คือ บริษัท ล็อกซเล่ย์  จำกัด (มหาชน) หรือ LOXLEY จำนวนไม่เกิน 17,019,702 หุ้น และบริษัท ลีโอนิคส์ จำกัด (Leonics) จำนวนไม่เกิน 3,890,773 หุ้น
นายพูลพิพัฒน์  กล่าวเพิ่มว่า “สำหรับการลงทุนในธุรกิจพลังงานของบริษัทฯนั้น เป็นไปตามนโยบายที่ต้องการขยายธุรกิจเพื่อการเติบโตอย่างมั่นคง และเพิ่มความมั่นคงของรายได้ อีกทั้งยังเป็นการลดความเสี่ยงจากการพึ่งพารายได้จากการประกอบธุรกิจผลิตและจำหน่ายหม้อแปลงไฟฟ้าเพียงอย่างเดียว”
ดังนั้นมั่นใจว่าการลงทุนในครั้งนี้จะส่งผลบวกต่อการเติบโตของบริษัทฯในอนาคตแบบมั่นคงมากขึ้น จากการรับรู้รายได้จากการเข้าซื้อโรงไฟฟ้าพลังงานแสงอาทิตย์ L SOLAR 1 ซึ่งมีกำไรสะสม 170.68 ล้านบาท และธุรกิจหลักการผลิตและจำหน่ายหม้อแปลงไฟฟ้า ยังมีการประมูลงานต่อเนื่องทั้งภาครัฐ และเอกชน ล่าสุดมีงานในมือแล้ว 400 ล้านบาท บวกกับบริษัทฯยังคงเดินหน้าประมูลงานใหม่ๆต่อเนื่อง